Ο **Πήτερ Πολ Μοντγκόμερι Μπούτιτζετζ** (αγγλικά: *Peter "Pete" Paul Montgomery Buttigieg,* 19 Ιανουαρίου 1982), είναι Αμερικανός πολιτικός και πρώην στρατιωτικός, που υπηρετεί ως 19ος Υπουργός Μεταφορών των Ηνωμένων Πολιτειών, στη κυβέρνηση του Τζο Μπάιντεν από το 2021. Είναι μέλος του Δημοκρατικού Κόμματος.

Προηγουμένως, υπηρέτησε και ως 32ος Δήμαρχος του Σάουθ Μπεντ της Ιντιάνα από το 2012 έως το 2020.

Επιπλέον, ο Μπούτιτζετζ, ήταν υποψήφιος για το Προεδρικό χρίσμα του Δημοκρατικού Κόμματος, στην Προεδρική εκλογή των Ηνωμένων Πολιτειών το 2020.

Είναι ο πρώτος ανοιχτά ΛΟΑΤ+ μέλος του Υπουργικού Συμβουλίου των Ηνωμένων Πολιτειών, ο νεότερος υπουργός που αναλαμβάνει το υπουργείο Μεταφορών των ΗΠΑ, καθώς και το νεότερο μέλος του Υπουργικού Συμβουλίου του Τζο Μπάιντεν.

Βιογραφία
---------

#### Πρώτα χρόνια και σπουδές

Ο Πιτ Μπούτιτζετζ, γεννήθηκε στις 19 Ιανουαρίου του 1982, στο Σάουθ Μπεντ της Ιντιάνα, όπου και μεγάλωσε. Είναι το μοναδικό παιδί του Τζόζεφ Μπουτίτζετζ και της Τζένιφερ Αν Μοντγκόμερι. 

Ύστερα από την αποφοίτησή του από το Λύκειο "St. Joseph" του Σάουθ Μπεντ το 2000 με άριστα, έλαβε υποτροφία για σπουδές Ιστορίας και Λογοτεχνίας στο Πανεπιστήμιο Χάρβαρντ, λαμβάνοντας πτυχίο (BA) με διάκριση το 2004.

Κατόπιν, έλαβε υποτροφία για σπουδές Φιλοσοφίας, Πολιτικής Επιστήμης και Οικονομικών, στο Πανεπιστήμιο της Οξφόρδης, απ'όπου έλαβε πτυχίο (BA) επίσης με διάκριση το 2007.

#### Καριέρα

Κατά τα φοιτητικά του χρόνια, εργάστηκε ως ερευνητής στο Ινστιτούτο Πολιτικής του Πανεπιστημίου Χάρβαρντ. Επίσης, έχει εργαστεί και ως ερευνητής και συνεργάτης του τηλεοπτικού δικτύου NBC News του Σικάγου. 

Ύστερα από την αποφοίτησή του από το Χάρβαρντ, εργάστηκε ως ειδικός πολιτικής και έρευνας, στην εκστρατεία του υποψηφίου Προέδρου Τζον Κέρι, το 2004. Επιπλέον, έχει εργαστεί και ως σύμβουλος της εταιρείας "McKinsey & Company" στο Σικάγο (2007-2010).

#### Στρατιωτική υπηρεσία

Το 2009, ο Μπούτιτζετζ, προσχώρησε στο Αποθεματικό Ναυτικού των Ηνωμένων Πολιτειών. Το ίδιο έτος, ορίστηκε στις μυστικές υπηρεσίες πληροφοριών του Πολεμικού Ναυτικού. Το 2014, έλαβε άδεια από τα δημαρχιακά του καθήκοντα για να εργαστεί ως ειδικός στρατιωτικός απεσταλμένος στην αεροπορική βάση "Bagram" του Αφγανιστάν. 

Ύστερα από τις υπηρεσίες του, του απονεμήθηκε "Μετάλλιο Κοινής Εξυπηρέτησης". Το 2017, παραιτήθηκε ως αξιωματικός, από το Πολεμικό Ναυτικό των ΗΠΑ.

Πολιτική
--------

#### Πρώιμη πολιτική καριέρα και υποψηφιότητες

Στις πολιτειακές εκλογές του 2010 στην Ιντιάνα, ο Μπούτιτζετζ, έθεσε υποψηφιότητα για την θέση του πολιτειακού Υπουργού Οικονομικών (Πολιτειακού Ταμία) της Ιντιάνα. Στην εκλογή, έλαβε ποσοστό 37,5% έναντι 62,5% του Ρεπουμπλικανού ανθυποψήφιού του, και δεν κατάφερε να εκλεγεί στο αξίωμα. 

Το 2017, έθεσε υποψηφιότητα για την θέση του Προέδρου της Εθνικής Δημοκρατικής Επιτροπής του Δημοκρατικού Κόμματος. Η υποψηφιότητα αυτή, ουσιαστικά τον ανέδειξε και τον έκανε γνωστό σε εθνικό επίπεδο. Παρ'όλα αυτά αποσύρθηκε την ημέρα των εκλογών.

### Δήμαρχος του Σάουθ Μπεντ (2012-2020)

Στις εκλογές του 2011, για το αξίωμα του Δημάρχου της πόλης του Σάουθ Μπεντ της Ιντιάνα, ο Πιτ Μπούτιτζετζ, κατάφερε να εκλεγεί Δήμαρχος, με ποσοστό 73,9%, έναντι 19,3% του Ρεπουμπλικανού ανθυποψήφιού του. Ανέλαβε καθήκοντα, την 1η Ιανουαρίου 2012, σε ηλικία μόλις 29 ετών. Επανεξελέγη στις εκλογές του 2015, με ακόμη μεγαλύτερο ποσοστό (80,4%). Ο ίδιος επέλεξε, να μην θέσει υποψηφιότητα για τρίτη θητεία το 2019. Έτσι παρέμεινε στο αξίωμα έως την 1η Ιανουαρίου 2020. 

Η θητεία του ως «Δήμαρχος Πιτ», περιγράφεται ως αρκετά επιτυχημένη. Ανέπτυξε στο Σάουθ Μπεντ, ένα δίκτυο υποδομών και μεταφορών, προχώρησε σε αποφάσεις που αφορούσαν το κλίμα, εισήγαγε προγράμματα κοινωνικής, οικονομικής και περιβαλλοντικής φύσεως. Αφυπηρετώντας από το αξίωμα του Δημάρχου το 2020, ο ιστότοπος για τις καλύτερες πόλεις της χρονιάς "Best Cities" κατέταξε την πόλη του Σάουθ Μπεντ, στην 39 από τις 100 μεσαίες πόλεις, κάτι το οποίο οφειλόταν σε μεγάλο βαθμό στην Δημαρχία του Μπούτιτζετζ. 

Ο Μπούτιτζετζ, ανακοινώνοντας την υποψηφιότητά του, στις 14 Απριλίου 2021. 
### Προεδρική Εκστρατία 2020

Ο Πιτ Μπόυτιτζετζ, στις 23 Ιανουαρίου 2019, ανακοίνωσε ότι θα είναι υποψήφιος για το χρίσμα του Δημοκρατικού Κόμματος, για την Προεδρία των ΗΠΑ στις εκλογές του 2020. Στις 14 Απριλίου 2019, ξεκίνησε επίσημα την εκστρατεία του. Στις προκριματικές εκλογές, έλαβε ανέλπιστα υψηλά ποσοστά, παρόλο που τελικά δεν κατάφερε να λάβει το χρίσμα. Έτσι την 1η Μαρτίου 2020, αποσύρθηκε από την κούρσα και υποστήριξε τον Τζο Μπάιντεν. 

### Υπουργός Μεταφορών των ΗΠΑ (2021-)

Ο Μπούτιτζετζ, ορκιζόμενος ως 19ος Υπουργός Μεταφορών των ΗΠΑ, στις 3 Φεβρουαρίου 2021.
Ύστερα από την νίκη του Τζο Μπάιντεν, στις εκλογές του 2020, στις 15 Δεκεμβρίου 2020, ανακοίνωσε τον Μπούτιτζετζ, ως υποψήφιο για την θέση του Υπουργού Μεταφορών των Ηνωμένων Πολιτειών. 

Στις 27 Ιανουαρίου 2021, η Επιτροπή Εμπορίου και Μεταφορών της Γερουσίας των ΗΠΑ, ενέκρινε τον Μπούτιτζετζ με ψηφοφορία 21 υπέρ και 3 κατά. Στις 2 Φεβρουαρίου 2021, η ολομέλεια της Γερουσίας επιβεβαίωσε την Επιτροπή με ψηφοφορία 86 υπέρ και 13 κατά. Ορκίστηκε στην θέση του Υπουργού Μεταφορών, την επομένη στις 3 Φεβρουαρίου 2021, από την Αντιπρόεδρο Χάρις.

Πολιτικές θέσεις
----------------

Ο Μπούτιτζετζ, θεωρεί τον εαυτό του ιδεολογικά κεντρώο/κεντροαριστερό και μετριοπαθή. Ανήκει στη πτέρυγα των μετριοπαθών Δημοκρατικών.

Προσωπική Ζωή
-------------

Ο Πιτ Μπούτιτζετζ, θεωρεί τον εαυτό του βαθιά θρησκευόμενο Χριστιανό. Μεγάλωσε ως Καθολικός, όμως σήμερα είναι μέλος της Επισκοπικής Εκκλησίας. 

Εκτός από Αγγλικά, γνωρίζει και Νορβηγικά, Ισπανικά, Ιταλικά, Αραβικά, Περσικά και Γαλλικά. Γνωρίζει να παίζει Πιάνο και Κιθάρα, και στον ελεύθερό του χρόνο είναι σολίστας Πιάνου στην συμφωνική ορχήστρα του Σάουθ Μπεντ. 

Τον Ιούνιο του 2015, ανακοίνωσε ότι είναι ανοιχτά ομοφυλόφιλος, έτσι έγινε ο πρώτος εκλεγμένος αξιωματούχος στην Ιντιάνα. Στις 16 Ιουνίου 2018, παντρεύτηκε τον σύντοφό του και εκπαιδευτικό, Τσέιστεν Γκλίζμαν, στην Εκκλησία του Αγίου Ιακώβου στο Σάουθ Μπεντ.

Παραπομπές
----------

1. ↑  *Τσεχική Εθνική Βάση Δεδομένων Καθιερωμένων Όρων*. xx0267742. Ανακτήθηκε στις 21  Μαΐου 2023.
2. ↑  «Secretary of Transportation Pete Buttigieg | US Department of Transportation». *www.transportation.gov*. Ανακτήθηκε στις 3 Απριλίου 2021.
3. ↑  «Pete Buttigieg» (στα αγγλικά). *Wikipedia*. 2020-12-20. .
4. ↑  «Προεδρική εκλογή των Ηνωμένων Πολιτειών 2020». *Βικιπαίδεια*. 2021-02-01. .
5. ↑  News, A. B. C. «Pete Buttigieg makes history as 1st openly gay Cabinet member confirmed by Senate». *ABC News* (στα Αγγλικά). Ανακτήθηκε στις 3 Απριλίου 2021.
6. ↑  Shear, Michael D.; Kaplan, Thomas (2020-12-16). «Buttigieg Recalls Discrimination Against Gay People, as Biden Celebrates Cabinet’s Diversity» (στα αγγλικά). *The New York Times*. ISSN 0362-4331.. Ανακτήθηκε στις 2021-04-03.
7. ↑  Capital.gr. «Αμερικανικά ΜΜΕ: Ο Πιτ Μπούτιτζετζ, ο εκλεκτός του Τζο Μπάιντεν για υπουργός Μεταφορών». *Capital.gr*. Ανακτήθηκε στις 14 Ιανουαρίου 2021.
8. ↑  News, A. B. C. «Pete Buttigieg: Everything you need to know about the 2020 presidential candidate». *ABC News* (στα Αγγλικά). Ανακτήθηκε στις 3 Απριλίου 2021.
9. ↑  Relman, Eliza. «Pete Buttigieg ran for president in 2020. Here's everything we know about the candidate and his platform». *Business Insider*. Ανακτήθηκε στις 2 Φεβρουαρίου 2021.
10. ↑  «Pete Buttigieg» (στα αγγλικά). *Wikipedia*. 2021-02-02. .
11. ↑  III, Leo Shane (9 Δεκεμβρίου 2019). «Military Times questionnaire: Mayor Pete Buttigieg». *Military Times* (στα Αγγλικά). Ανακτήθηκε στις 2 Φεβρουαρίου 2021.
12. ↑  «2010 Indiana State Treasurer election» (στα αγγλικά). *Wikipedia*. 2021-01-21. .
13. ↑  «Mayoralty of Pete Buttigieg» (στα αγγλικά). *Wikipedia*. 2021-02-03. .
14. ↑  «Secretary of Transportation Pete Buttigieg | US Department of Transportation». *www.transportation.gov*. Ανακτήθηκε στις 4 Φεβρουαρίου 2021.
15. ↑  Cummings, William. «After rising from relative obscurity, Pete Buttigieg ends his White House bid as crowd chants '2024'». *USA TODAY* (στα Αγγλικά). Ανακτήθηκε στις 3 Απριλίου 2021.
16. ↑  «Πιτ Μπούτιτζετζ: Ο πρώτος δηλωμένος ομοφυλόφιλος που έβαλε πλώρη για τον Λευκό Οίκο». *Έθνος*. 5 Φεβρουαρίου 2020. Ανακτήθηκε στις 4 Φεβρουαρίου 2021.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 3604154075989911860000
* LCCN: n2018061520
* GND: 1184475768
* NKC: xx0267742

 |

 |